Teks: Nehemia 8: 1-13: Die Babiloniese gevangenskap van die kerk
"die dringendste behoefte in die Christelike Kerk vandag is ware prediking; en omdat dit die grootste behoefte in die Kerk is, is dit natuurlik ook die grootste behoefte in die wêreld." – Martyn Lloyd-Jones
Op 31 Oktober herdenk ons die Protestantse Hervorming wat 500 jaar gelede begin het. Martin Luther en sy tydgenote sou mens kon sê was die "celebrities" van hul dag. As daar 'n Huisgenoot destyds was, sou Luther waarskynlik 'n paar keer die voorblad gehaal het. Tog moet ons erken dat predikers en prediking nie meer vandag so invloedryk is as destyds nie. Dat prediking ook nie meer so sentraal tot ons lewe en aanbidding staan nie. Ons eredienste is vandag korter, kleiner en minder as destyds. Die dae waarvan Lloyd-Jones praat toe prediking nog gesien was as die mees dringendste behoefte van die kerk en die wêreld is lank verby.
Maar as prediking so belangrik was vir die Hervormers, dan is 'n terugkeer na die sentraliteit van die kansel miskien juis nodig vandag. Miskien moet ons weer soos Luther dit gestel het, "die Woord vrye teuels gee." Prediking was immers nie net die Hervormers se uitdinksel. Ons lees in Nehemia 8 dat Esra reeds duisende jare voor Luther "die wet voor die gemeente gebring het… Hy het daaruit voorgelees… op 'n houtverhoog…wat vir dié doel gemaak was… hoër…as die hele gemeente…en… die betekenis weergegee sodat die mense kon verstaan."
http://oosgemeente.ng.org.za/wp-content/uploads/2017/10/die-babiloniese-gevangenskap-van-die-kerk.mp3